google/wiki40b huggingface dataset:
Sykehusapotekene

Historie

Sykehusapotekene ANS ble etablert 1. januar 2002. Sykehusapotekene HFgikk over til å bli et helseforetak fra og med 1. januar 2008.
Rudolf Meissner

Liv

Meissner var sønn av en fabrikkeier og studerte klassisk og tysk filologi ved Universitetet i Göttingen fra 1880 til 1886. I 1896 fikk han habilitasjonen hos Gustav Roethe med en avhandling om Strengleikar. Fra 1896 til 1906 var han privatdosent i Göttingen, før han ble professor ved Universitetet i Königsberg. Fra 1913 til 1931 var han professor ved Universitetet i Bonn. Han fortsatte imidlertid å undervise etter at han var gått av, og etter andre verdenskrig ble han igjen professor fra 1946 til 1948.
Meissners forskningsfelt var tysk og skandinavisk middelalderlitteratur. Han utga avhandlinger om skaldediktning og nordiske middelalderlover. Dessuten var han opptatt av Henrik Ibsens forfatterskap.
August (roman)

August er andre roman i August-trilogien av Knut Hamsun. Den ble utgitt for første gang 1. oktober 1930.

Handling

Tyve år er gått siden handlingen i Landstrykere, og August har slått seg ned i hjembygda Polden. August er en levedyktig livsløgner og livskunstner, en sjømann som nettopp har kommet tilbake fra Amerika. August er en mann som vil gjøre forandringer, forbedre og fornye alt.
Bombay Sapphire

Bombay Sapphire er et ginmerke lansert i 1987 som blir distribuert av Bacardi. Navnet hinter om gins popularitet i det britiske herredømmet i India. Under deres administrasjon tok britene kinin for å beskytte seg mot malaria i form av tonic. Dette ble blandet med gin for at denne medisinske nødvendigheten skulle bli en mer tilfredsstillende og sosial drikk.
Under destillasjonsprosessen blir dampen tilsatt 10 urter, som skal frembringe den spesielle smaken. Flasken karakteriseres av det blå glasset, samt etiketten som prydes av en safirbesatt brosje med portrett av dronning Victoria.
Emberiza

Etymologi

Da Carl von Linné i 1758 beskrev typearten, som er gulspurv (E. citrinella), ble den oppkalt etter en gammel sveitsisk og tysk benevnelse på denne fuglen, embritz, og den sitrongule fargen på artens fjærdrakt. Familienavnet (Emberizidae) følger også av denne beskrivelsen. Opprinnelsen til beskrivelsen embritz stammer trolig fra det gammelhøytyske uttrykket ammer.
Fredrik Horn Akselsen

Filmproduksjon

Fredrik Horn Akselsen lagde i 2010 filmen og boka Kampen om Thamshavnbanen, for selskapet Gammaglimt AS, som tok for seg Peter Deinbolls sabotasjeaksjoner mot Orkla gruver under andre verdenskrig. Filmen ble vist på NRK i 2011.
I 2012 regisserte Akselsen filmen Eksorsisten i det 21. århundre. Filmen undersøkte det merkelige fenomentet eksorsisme i den katolske kirke og filmen ble vist på festivaler over hele verden og ligger nå på Netflix.
I 2015 hadde Akselsen regi og manus på filmen om Johannes Andersen, Gulosten, på NRK.
Dokumentarfilmen Blackhearts (2016) tok for seg det globale nedslagsfeltet til norsk Black metal musikk og vant flere priser.
I 2018 kom dokumentarfilmen Syndebukken på NRK. Der fortelles det om byråsjef Harry Lindstrøms skjebne og filmen følger Mads Ousdal, som hadde Harry Lindstrøm som barnevakt, sin undersøkelse av Lindstrøm-saken. Filmen tok tak i statsminister Einar Gerhardsens vellykkede forsøk på å gjøre Harry Lindstrøm til syndebukk for en feilslått industripolitikk. Filmen er produsert av Eirin Gjørv for Sant og Usant.
Fredrik Horn Akselsen hadde regi og manus på dokumentarfilmen Vikinger mot Ulver - Slaget om finans (2019), som tar for seg det norske Oljefondets rolle i internasjonal finans. Filmen hadde premiere på filmfestivalen Human International film festival den 28 februar 2019 og hadde uken etter visning på NRK.

Bøker

Fredrik Horn Akselsen har skrevet bøkene Landssvik og sabotasje (2010) med Christian Falch og Gulosten (2015) med Tormod Halleraker.
Akselsen jobber i 2018 med en bok om den mystiske krigshelten Birger Sjøberg.
Luigi

Historie

Luigi er lillebroren til Mario, og debuterte i spillet Mario Bros. Han har senere vært med i mange spill sammen med Mario. I begynnelsen var Luigi en kopi av Mario som ble laget for å gi mulighet til å skille mellom to spillere, men etter hvert har Luigi blitt en egen karakter, med sine egne særtrekk. I 2001 fikk Luigi endelig hovedrollen i sitt eget spill, Luigi's Mansion, som ble lansert omtrent samtidig som Nintendo GameCube. Likevel har Luigi ofte blitt satt i bakgrunnen av sin bror Mario i mange spill, noe som har blitt referert til i enkelte Mario-spill på en selvironisk måte. I for eksempel Paper Mario, som er et rollespill med Mario som hovedperson, er det mulig å prate med Luigi i hjemmet til de to brødrene. Luigi kommenterer da ofte det at Mario ikke tar ham med på sine eventyr, og i stedet lar ham være hjemme for å passe på huset.
Stegenodes

Utseende

En middelsstor, lyst brunlig trebukk med lange antenner. Dekkvingene er kraftig punkterte.

Levevis

Disse billene har larver som lever i død ved av løvtrær, ofte like under barken.

Utbredelse

Gruppen er utbredt i Sørøst-Asia (India).
Argeadedynastiet

Argeadedynastiet (gresk: Ἀργεάδαι) var en gresk-makedonsk kongefamilie i kongeriket Makedonia nord i dagens Hellas som tilsvarer hovedsakelig dagens greske region Makedonia. Denne kongeslekten styrte Makedonia fra rundt 700 f.Kr. og fram til 310 f.Kr. Deres tradisjon, slik som den er beskrevet i antikkens gresk historiografi, spores tilbake til byen Argos i sørlige Hellas, derav navnet argeader. Innledningsvis var de herskere av en enslydende stamme, men ved tiden til Filip II hadde de ekspandert deres kongedømmet videre til også å omfatte alle småstater i Øvre-Makedonia. Denne slektens mest kjente medlemmer var Filip II og hans sønn Aleksander den store. Under deres lederskap kom kongeriket Makedonia gradvis til å få overherredømme av hele Hellas, beseiret akamenide-dynastiet i Perserriket, og omfattet et verdensrike som strakte seg så langt som til Egypt og India.
Benjamin Verbič

Klubbkarriere

Verbič startet sin fotballkarriere i hjembyen som ungdomspiller for NK Celje. Han fikk sin seniordebut for klubben den 29. mai 2011 i siste seriekamp for sesongen i landets øverste divisjon mot NK Primorje (2–3). I den påfølgende sesongen ble han lånt ut til NK Šampion på andre nivå, men fikk kun tre seriekamper og ble hentet tilbake til Celje. Han spilte for øvrig hele finalekampen i Pokal Nogometne zveze Slovenije for Celje mot NK Maribor, en kamp de tapte 0–1. Frem til april 2015 spilte han over 100 seriekamper og scorte i underkant av 30 seriemål for NK Celje.
Den 27. april 2015 meldte Verbič overgang til den danske klubben FC København, hvor han skrev under på en fireårskontrakt. Han debuterte med scoring i andre kvalifiseringsrunde av Europaligaen i fotball for menn 2015/16 hjemme mot Newtown AFC den 16. juli 2015 (2–0). Verbič var med på å vinne både dansk seriemesterskap og cupmesterskap to ganger i sine fulle sesonger i FC København, hvor han spilte i underkant av 70 seriekamper og 16 scorte seriemål. 
Den 23. desember 2017 meldte han overgang til den ukrainske storklubben Dynamo Kiev, hvor han skrev under på en femårskontrakt.

Internasjonal karriere

Verbič debuterte for Slovenia U-19 i 2012 og fikk flere aldersbestemte landskamper for Slovenia frem til 2014. Han fikk sin a-landslagdebut for Slovenia i en vennskapskamp borte mot Qatar den 30. mars 2015 (0–1). Hans første landslagsmål kom i en VM-kvalifiseringskamp borte mot Malta den 11. november 2016 (0–1).
Europavei 68

Historie

Før 1992 i det tidligere europaveisystemet, gikk E68 i Norge, Bergen-Oslo over Nesttun-Norheimsund-Granvin-Voss-Gudvangen-(ferge)-Lærdal-Hønefoss-Oslo. Idag er det E16, med en del nyere veistrekninger.
Trykkgradient

Trykkgradient er en fysisk størrelse som beskriver romlig variasjon i trykket i en væske. Gradienten er en vektorstørrelse som peker i den retningen der trykket endrer seg mest.  Dimensjonen til trykkgradienten er trykk per lengde og er i SI-systemet lik pascal per meter (Pa/m).
Trykkgradienter er viktige i studiet av væskebevegelser, for eksempel i hydrodynamikk, oseanografi og meteorologi.

Fysisk tolkning

Strengt tatt er trykkgradienten en lokal egenskap til luft eller en væske. I atmosfæren er trykkgradienten en vektor som i hovedsak peker nedover, fordi trykket endrer seg raskt med høyden og er størst ved bakken. En typisk størrelse på den vertikale trykkgradienten i troposfæren er omtrent 9 Pa/m (eller 90 hPa/km).
Trykkgradienten har ofte en liten, men svært viktig horisontal komponent. Denne er i hovedsak årsaken til at vind oppstår. Nær jordoverflaten vil den horisontale trykkgradienten typisk peke mot høyere trykk (antisykloner), og retningen og styrken på gradienten er avhengig av værsituasjonen. På midlere bredder er den typiske horisontale trykkgradienten på omtrent 10⁻² Pa/m (eller 10 Pa/km), men kan ha større verdier i forbindelse med fronter

Trykkgradientkraft

Trykkgradientkraften er kraften som vanligvis fører til at luften strømmer fra høytrykk mot lavtrykk i atmosfæren og skaper vind. Trykkgradientkraften refererer vanligvis til den horisontale luftbevegelsen.
Trykkgradientkraften virker rettvinklet på isobarer i retning fra høyt mot lavt trykk. Større trykkforskjeller over en gitt strekning fører til større trykkgradientkraft og dermed kraftigere vind.
Trykkgradientkraften er derimot ikke den enaste kraften som får en luftpakke til å flytte seg. Hadde den vært det, ville lav- og høytrykksområdene etter hvert ha forsvunnet. Andre krefter som virker på en luftpakke i bevegelse er friksjon fra overflaten, corioliskraften og sentrifugalkraften. I storskala atmosfærisk strøm bruker corioliskraften og trykkgradientkraften å være i balanse, og dette fører til vind som blåser parallelt med isobarene. Denne balansen kalles geostrofisk balanse. Friksjon nær overflaten fører derimot til at denne balansen sjelden er helt oppfylt, noe som gjør at vindretningen får en liten komponent inn mot lavtrykksenteret.
Merk at trykkgradientkraften peker fra høyt mot lavt trykk, men at selve trykkgradienten peker motsett vei.

Daglig påvirkning og helse

Lydbølger og sjokkbølger er dynamiske fenomener som kan skape svært store trykkgradienter, men disse er som regel kortvarige. Øret vårt kan fange opp og tolke lydbølger, og er på den måten et svært nøyaktig og sensitivt organ som kan måle trykkgradienter. Store trykkgradienter kan skade hørselen. Trykket i seg selv er som regel ufarlig. Dykkere kan for eksempel gå dypt under vann (og på den måten føle svært store trykk) uten å bli skadet.
Skarvender

Biologi

Skarvender har et nebb som kan virke noe oppsvulmet ved basen. De aller fleste dykker etter føde i ferskvann, men er ikke spesielt nært beslektet med ferskvannsdykkendene. De er derimot søstergruppen til svaner og gjess.
Omkring 97 prosent av alle arter av fugl mangler kjønnsorganer i normal forstand. Hos disse artene leverer hannen sædcellene i hunnens kloakkåpning. Det skjer gjennom at hannen plasserer sin kloakkåpning mot hunnens, og akten er en heller kortvarig affære.
Hos omkring tre prosent av artene er imidlertid ting litt annerledes. Hos disse har nemlig hannen et utkrengbart penislignende parringsorgan, i likhet med sine forfedre krypdyrene. Dette gjelder blant annet for tinamuer, hokkoer, gjeterfugler, strutsefugler, flamingoer og mange andriker (andefamilien). Disse hannene leverer sædcellene på en mer tradisjonell måte, og hos noen arter kan «redskapen» være enorm i forhold til fuglens størrelse. Det viser seg nemlig, at enkelte arters kjønnsorganer har blitt betydelig større som følge av den evolusjonære utviklingen. Det har rett og slett pågått en kjønnskamp om å ha det største lemmet, altså en kamp om retten til å pare seg.
Rekorden i forhold til artens generelle størrelse har i så måte ei trommeand (Oxyura vittata), der et individ har fått målt en penis på hele 42,5 cm. Det er imidlertid mer vanlig at den måler omkring 20 cm. Arten tilhører gruppen av skarvender, og hele fuglen måler normalt 36–46 cm (hannen tyisk 42–46 cm, med en vekt på cirka 600–850 g).
Mikkel Rev

Mikkel Rev er en norsk barnesang av ukjent opphav.

Tekst

Det finnes ingen definitiv versjon av Mikkel Rev, men i dag er det vanlig å ha med disse tre versene:
Mikkel Rev

Satt og skrev

På ei lita tavle

Tavla sprakk

Mikkel skvatt

Oppi pappas flosshatt

Mikkel Rev

Skrev et brev

Sendte det til månen

Månen sa:

Hipp hurra

Sendte det til Afrika

Afrika, Afrika

Ville ikke ha det

Afrika, Afrika

Sendte det tilbake

Med ei lita kake

som alle ville smake

Melodi

Melodien har også ukjent opphav, men er den samme som brukes i barnesangene Melke ku og Fastelavn er mit navn.

Historikk

Navnet Mikkel Rev har blitt brukt om rever i folkediktning i lang tid, og man finner det blant annet i den danske oversettelsen av Rævebogen (1555) og i flere av Asbjørnsen & Moe sine eventyr. Forfatteren bak barnesangen er ukjent, men en versjon av første vers finner man som ei regle i Barnerim og barneregler (1936) av Rikka Deinboll: "Mikkel rev satt og skrev, på ei lita tavle. Tavla sprakk, Mikkel skvatt oppi en liten flosshatt." Barneregla er likevel en god del eldre, da den alt var godt kjent da boka kom ut. Dagens versjonen med "pappas flosshat" kjenner man fra senest 1941, og med noter finnes den i Syng med oss (1945).

Sangens andre vers dukker opp i ulike versjoner mot slutten av 1960-tallet. I Ole Dole Doff (1968) finner vi den som "Mikkel Rev skrev et brev, sendte det til månen. Månen sa: Hipp hurra, sukkervann og kaffe.", mens i Enklang (1969) avsluttes verset med "Månen sa: Ha ha ha. Sendte det til Afrika." Mens det første verset alltid dukker opp som en selvfølge, er det flere som skriver at andreverset har oppstått blant barna selv. I Åse Enerstvedts forskningsprosjekt fra 1971 om lek blant barn i Oslo, viser hun til MIkkel Rev som et eksempel på en barnesang hvor barna har "selv føyet et vers til, og tar det alltid med når man ber dem synge." I 1980 er verset fremdeles en overraskelse for enkelte, som man kan lese i denne beretningen fra Altaposten:
Det er ett vers til, sier han ivrig. Bestemor viser ham at det er bare ett i boka, ordene står under notelinjene. Vi synger to vers i barnehagen. - Han legger i vei om MIkkel rev som sendte et brev til månen. Kanskje det var til julenissen han ville skrive. Og månen sendte det til Afrika. Det var dumt, for der er det jo så varmt - og sikkert ingen nisse med topplue. Bestemor tror at det andre verset er bare et tøysevers noen har laget for moro skyld.
Det tredje verset dukker opp i Barnas egen sangbok (1979), som "Afrika, Afrika, ville ikke ha det. Afrika, Afrika, sendte det tilbake."

Andre versjoner

Da det er en folkevise finnes sangen i mange ulike varianter, men den har også blitt oversatt til tysk av en Dr. K. F. Schobert under tittelen "Michel, der Fuchs". Den norske komponisten Nils Henrik Asheim bygger på Mikkel Rev i Mikkel Rev. Suite i 5 variasjoner over en kjent melodi.
Neoludwigia

Utseende

En middelsstor, avlang trebukk, mørkt rødbrun med en lys midtstripe langs hele kroppen. Antennene er litt kortere enn kroppen, hvert ledd er lyst ved roten og svart i spissen. Pronotum er sylindrisk, dekkvingene litt avsmalnende bakover og tilspisset bakerst.

Levevis

Larvene hos Agapanthiini lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Arten er utbredt i Nord-Afrika (Algerie).
8. januar

Navnedag

Torfinn og Turid, tidligere navnedag: Erhard
Alice Brady

Bakgrunn

Alice Bradys far var den innflytelserike teatermannen William A. Brady. Hennes mor, Rosemarie Brady, var danserinne. Hun døde i 1895. Etter morens bortgang giftet hennes far seg igjen, med skuespillerinnen Grace George som dermed ble Alice Bradys stemor.

Teaterkarriere

Brady uttrykte tidlig et ønske om å få stå på scenen og gjorde sitt første scenefremtreden ved 14 års alder. I 1911, da hun var 18 år, fikk hun sitt første engagement på Broadway i oppsetningen The Balkan Princess som hennes far arbeidet med. Hun fortsatte å opptre på Broadway i 22 år, ofte i produksjoner som faren produserte. I 1931 spilte hun i uroppførelsen av Eugene O'Neills stykke Mourning Becomes Elektra, en rolle som av visse ble ansett som hennes største fremgang.

Filmkarriere

Bradys fars selskap arbeidet også med filmproduksjon og derigjennom fikk hun sin første filmrolle i As Ye Sow i 1914. Hon spilte i over 50 stumfilmer, ofte som glamorøs hovedrolleinnehaver. 
Fra 1923 og ti år fremover trakk hun seg tilbake fra filmen for å helt vie seg til teater. Da hun vendte tilbake til filmens verden i 1933 ble det starten på hennes aller mest produktive periode. I 1933 spilte hun inn fem filmer for Metro-Goldwyn-Mayer på ett år. Hennes første talefilm ble When Ladies Meet (1933). I karrieren spilte hun blant annet mot kjente skuespillere som Fred Astaire, Ginger Rogers og Mae West. 
Ved Oscarsgallaen i 1937 ble hun nominert til beste kvinnelige birolle for rollen i Godfrey kan alt (1936). Påfølgende år ble hun atter nominert i samme kategori og vant denne gang for rollen i In Old Chicago (1938).
Alice Brady var gift med skuespilleren James Crane fra 1920 til 1922 og sammen fikk de sønnen Donald. Brady og Crane spilte mot hverandre i tre filmer.
Hennes siste filmrolle var i Young Me. Lincoln som hadde premiere i 1939. Samme år døde hun av kreft.
Vera&John

Vera&John er et online casino med hovedkontor i Malta. Vera&John opereres av Dumarca Gaming Ltd hvis moderselskap, Dumarca Holdings PLC, ble kjøpt opp av Intertain Group Ltd i 2015. Intertain Group Ltd er børsnotert på Toronto Stock Exchange. Vera&John er autorisert og reguleres av Malta Gaming Authority og UK Gambling Commission. Vera&John ble stiftet av Jörgen Nordlund, tidligere kjent for å ha etablert Maria Bingo som ble kjøpt opp av Unibet for 54 millioner britiske pund i 2007.
Landkreditt

Landkreditt Bank

Landkreditt Bank er en selvbetjeningsbank hvor kundekontakten i hovedsak skjer via internett. Banken ble stiftet 26. november 1998, men åpnet først 2. september 2002. Virksomheten er rettet mot privatmarkedet og næringslivsmarkedet. Hovedtyngden av næringskundene befinner seg innen landbrukssektoren. 
Banken har i dag ca 40.000 kunder, og har utenom landbruksmarkedet markert seg som en leverandør av rimelige boliglån for privatmarkedet.
Virksomheten er medlem av interesseorganisasjonen Norsk Landbrukssamvirke. 
Banken ledes av konsernsjef Ole Laurits Lønnum.

Landkreditt Forsikring

Landkreditt Forsikring ble etablert i 2001 under navnet Landbruksforsikring. Selskapet ble dannet av flere virksomheter innen Landbrukssamvirket. De første årene var personforsikring til eierbedriftene selskapets primære forretningsområde. I dag er selskapet spesialister på forsikringer for landbruket og bonden. I tillegg tilbys alle typer skadeforsikring til privatpersoner og utvalgte bedrifter.
Landkreditt Forsikring er i dag eid av Landkreditt (hovedaksjonær), samt Skogbrand og Gartnerhallen.
Selskapet ledes av Ane Wiig Syvertsen.

Landkreditt Forvaltning

Landkreditt Forvaltning er et forvaltningsselskap for verdipapirfond med hovedbase i Oslo. Selskapet forvalter fem verdipapirfond, hvorav tre aksjefond og to rentefond.
Fondet Landkreditt Utbytte A ble kåret til årets beste norske aksjefond av selskapet Morningstar i 2019.
Selskapet ledes av Per-Erling Mikkelsen.

Landkreditt Boligkreditt

Landkreditt Boligkreditt ble stiftet 20. oktober 2010 for å kunne gi bedre lånebetingelser til lånekunder. Virksomheten er i hovedsak finansiert gjennom utstedelse av obligasjoner med fortrinnsrett, med sikkerhet i godt sikrede boliglån.
Selskapet ledes av Jon Martin Østby.

Landkreditt Finans

Landkreditt Finans byttet den 2. juli 2018 eiere da det ble solgt ut til BNP Paribas Leasing Solutions i Paris. Landkreditt Finans var frem til denne datoen et datterselskap i Landkreditt med leasing som hovedprodukt. Selskapet ble opprettet i juni 2008 under ledelse av Arne Oseberg og var eid i fellesskap med Felleskjøpet Agri. Hovedkontoret var lokalisert i Ålesund, og hadde salgskontorer i Bergen, Gjøvik, Oslo, Stavanger og Trondheim. Selskapet ble solgt ut av Landkreditt for å frigi kapital til oppkjøpet av Landbruksforsikring.
Linkou

Linkou (kinesisk: 林口县; pinyin: Línkǒu Xiàn) er et fylke i provinsen Heilongjiang i Folkerepublikken Kina. Det ligger i byprefekturet Mudanjiang.
Befolkningen var på 434 101 innbyggere i 1999.

Samferdsel

Kinas riksvei 201 fører gjennom området. Den begynner i Hegang i provinsen Heilongjiang og fører via blant annet Mudanjiang og Dandong sør til Liaodonghalvøya til Lüshunkou/Dalian.
Mantophasmatidae

Utseende

Mantophasmatidae er middelstore, slanke insekter. Kroppen er sylindrisk, beina kraftige, gjerne noe piggete. Antennene er lange og tynne, munndelene bitende. Hodet er nokså rundet. Alle stadier er vingeløse. Når de går, holdes føttene oppoverbøyde, slik at de "går på hælene". Føttene har store fotlapper (arolia).

Levevis

Mantophasmatodea lever i halv-tørre områder og er rovdyr som jakter på insekter og edderkopper. Under kurtisen kommuniserer hannen og hunnen ved hjelpa av vibrasjoner som overførest i bakken. I likhet med knelere legger hunnen eggene sine i en beskyttende eggkokong.

Kilder

Publikasjon med slekt, artsbeskrivelse og bilder. "Mantophasmatodea: a new insect order with extant members in the Afrotropics", av Klaus-D. Klass, Oliver Zompro, Niels P. Kristensen, og Joachim Adis. Science 296 (24 Mai 2002), 1456-1459.
Duatlon

Duatlon  er en multisport, som kombinerer en løpsetappe, fulgt av en sykkeletappe for så å avslutte med en ny løpsetappe. Løpene kan være av både typen gateløp og terrengløp.
Duatlon har mye til felles med triatlon, og organiseres også av International Triathlon Union, det internasjonale triatlonforbundet. Forskjellen er da den manglende svømmeetappen. En annen variant av triatlon er aquathlon, som kombinerer løping og svømming.

Vinterduatlon

Duatlon har en egen vintervariant, kalt vinterduatlon som kombinerer løp – langrenn – løp i en tredelt konkurranse.

Skiatlon

Begrepet duatlon er også brukt for langrennsvarianten fellesstart med stilskifte, kalt skiatlon. Det er en duatlonøvelse der utøverne først går en del i klassisk langrenn etter fellesstart, og bytter ski til fristil (skøyteteknikk) før den andre delen.
Duatlon må ikke forveksles med biathlon, som er den engelske betegnelsen på skiskyting.
D (programmeringsspråk)

"Hello World"-eksempel

import std.stdio;
 void main()
 {
    writeln("Hello World!");
 }
Eksemplet viser det velkjente "Hello World"-programmet i D.
Slovenia under VM i friidrett 2015

Resultater

(q – kvalifisert, NM – intet gyldig resultat, SB – årsbeste)
Yongfu

Yongfu (kinesisk: 永福县; pinyin: Yǒngfú Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Guilin.
Befolkningen var på 265 922 innbyggere i 1999.
Yongfu er kanskje best kjent for sin produksjon av luohan guo (Siraitia grosvenorii). Andre jordbruksprodukter fra fylket er mangostan, honning, villdruer, silkeormer, ris, sopper, kastanjer og gule bambusskudd.

Samferdsel

Kinas riksvei 322 passerer gjennom området. Den fører fra Hengyang i provinsen Hunan, via Guilin og Nanning i Guangxi og frem til grensen mot Vietnam ved Vennskapsporten.
Brennelvfjorden

Brennelvfjorden (nordsamisk: Lavttevuotna, finsk: Lohtivuono) er den innerste delen av Vesterbotn og Porsangerfjorden i Porsanger kommune i Finnmark. Fjorden strekker seg fire kilometer sørover til Lakselv i enden av fjorden.
Fjorden ligger på vestsiden av Oldereidneset og har innløp mellom Langneset i nord og Banakneset i sør, like ved Banak flyplass. Grenda Skogende ligger på østsiden av fjorden. Fjorden er oppkalt etter Brennelva (kvensk Palojoki), som renner ut innerst i fjorden. Kommunesenteret Lakselv ligger sydvest for fjordbotnen. Fjorden er 24 meter på det dypeste, helt ytterst i fjorden, og har langgrunne strandsoner. 
Fylkesvei 98 går langs den indre delen av fjorden, mens E6 går langs vestsiden og Fv 8056 går langs østsiden.